ཡང་སྟག་ཚང་ལོ་ཙཱ་བ་ཤེས་རབ་རིན་ཆེན་གྱིས་མཛད་པའི་གསོ་རིག་གི་བྱུང་བ་སྲོང་པོར་བརྗོད་པའི་གཏམ་དྲང་སྲོང་སྲིད་སྒྲུབ་ཀྱི་མདའ་ལས།སྔ་རབས་པ་འགས་བྱས་པ་ཡི།།གསོ་དཔྱད་བྱུང་བ་བརྗོད་པའི་སྐབས།།བོད་ཡུལ་གསོ་དཔྱད་བསྟན་པའི་དབུ།།ཐོ་རིའི་སྐུ་དུས་བརྙེས་ཞེས་བརྗོད།།དེ་ནི་མ་བརྟག་གཏམ་ཡིན་ཏེ།།ཆོས་རྒྱལ་འདིའི་རིང་རྒྱ་གར་ནས།།བི་བྱི་བི་ལྷ་གཉིས་བྱོན་ཏེ།།འཕགས་ཡུལ་གསོ་དཔྱད་བོད་ཡུལ་དུ།།སྤེལ་བའི་ཐོག་མར་དབུ་བརྙེས་ལས།།འདི་དུས་བོད་ཀྱི་གསོ་དཔྱད་དབུ།།བརྙེས་པར་བརྗོད་ན་མངོན་སུམ་འགལ།།གངས་ཅན་བོད་ཀྱི་གསོ་དཔྱད་ནི།།གཉའ་ཁྲི་བོད་རྗེར་མ་བྱོན་གོང་།།སྟོན་པ་གཤེན་རབ་མི་བོ་ཆེ།།ཞང་ཞུང་འོལ་མོ་ལུང་རིང་བལྟམས།།དཔྱད་སྡེ་ཉི་ཁྲི་ཆིག་སྟོང་མཛད།།དཔྱད་བུ་ཁྲི་ཤེས་ལ་སོགས་པའི།།རྗེས་འཇུག་མཁས་པ་མང་བསྐྱངས་ནས།།བོད་ཡུལ་གསོ་དཔྱད་བསྟན་སྤེལ་ཞེས།།གཡུང་དྲུང་བོན་ལ་རླུང་ལྟར་གྲགས།།དེས་ན་བོད་ཀྱི་གསོ་དཔྱད་དབུ།།གཡུང་དྲུང་བོན་གྱི་དུས་སུ་བརྙེས།།ཞེས་དང་།